CELEX: 32022D0579
Language: sl
Date: 2022-04-08 00:00:00
Title: Sklep Sveta (SZVP) 2022/579 z dne 8. aprila 2022 o spremembi Sklepa 2012/642/SZVP o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini

8.4.2022   
               
               
                  SL
               
               
                  Uradni list Evropske unije
               
               
                  L 111/81
               
            
         SKLEP SVETA (SZVP) 2022/579
         z dne 8. aprila 2022
         o spremembi Sklepa 2012/642/SZVP o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 15. oktobra 2012 sprejel Sklep 2012/642/SZVP (1) o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini.
                  
               
                     (2)
                  
                  
                     Predsednik Ruske federacije je 24. februarja 2022 napovedal vojaško operacijo v Ukrajini, ruske oborožene sile pa so začele napad na Ukrajino, tudi z ozemlja Belorusije. Ta napad je očitna kršitev ozemeljske nedotakljivosti, suverenosti in neodvisnosti Ukrajine.
                  
               
                     (3)
                  
                  
                     Svet je 2. marca 2022 sprejel Sklep (SZVP) 2022/356 (2), s katerim je spremenil naslov Sklepa 2012/642/SZVP in uvedel dodatne omejevalne ukrepe v odziv na vpletenost Belorusije v rusko agresijo proti Ukrajini.
                  
               
                     (4)
                  
                  
                     Evropski svet je v sklepih z dne 24. marca 2022 navedel, da je Unija še naprej pripravljena hitro ukrepati z dodatnimi usklajenimi strogimi sankcijami proti Rusiji in Belorusiji, da bi učinkovito zatrli ruske zmožnosti za nadaljnjo agresijo.
                  
               
                     (5)
                  
                  
                     Glede na resnost razmer je primerno prepovedati prodajo prenosljivih vrednostnih papirjev, denominiranih v kateri koli uradni valuti države članice, Belorusiji in prepovedati prodajo, dobavo, prenos ali izvoz bankovcev, denominiranih v kateri koli uradni valuti države članice, Belorusiji.
                  
               
                     (6)
                  
                  
                     Primerno je tudi, da se vsem podjetjem za cestni prevoz s sedežem v Belorusiji prepove cestni prevoz blaga na ozemlju Unije, vključno s tranzitom.
                  
               
                     (7)
                  
                  
                     Za izvajanje tega ukrepa je potrebno nadaljnje ukrepanje Unije.
                  
               
                     (8)
                  
                  
                     Sklep 2012/642/SZVP bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Sklep 2012/642/SZVP se spremeni:
            
                        (1)
                     
                     
                        V členu 2w se odstavek 1 nadomesti z naslednjim:
                        
                           „1.   Prepovedano je prodajati prenosljive vrednostne papirje, denominirane v kateri koli uradni valuti države članice, izdane po 12. aprilu 2022, ali enote v kolektivnih naložbenih podjemih, ki zagotavljajo izpostavljenost do takih vrednostnih papirjev, kateremu koli beloruskemu državljanu ali fizični osebi, ki prebiva v Belorusiji, ali kateri koli pravni osebi, subjektu ali organu s sedežem v Belorusiji.“;
                        
                     
                  
                        (2)
                     
                     
                        Člen 2x se nadomesti z naslednjim:
                        
                           „Člen 2x
                           
                              1.   Prepovedano je prodajati, dobavljati, prenašati ali izvažati bankovce, denominirane v kateri koli uradni valuti države članice, Belorusiji ali kateri koli fizični ali pravni osebi, subjektu ali organu v Belorusiji, vključno z vlado in centralno banko Belorusije, ali za uporabo v Belorusiji.
                           
                           
                              2.   Prepoved iz odstavka 1 se ne uporablja za prodajo, dobavo, prenos ali izvoz bankovcev, denominiranih v kateri koli uradni valuti države članice, če so takšna prodaja, dobava, prenos ali izvoz potrebni za:
                              
                                          (a)
                                       
                                       
                                          osebno uporabo fizičnih oseb, ki potujejo v Belorusijo, ali njihovih ožjih družinskih članov, ki z njimi potujejo, ali
                                       
                                    
                                          (b)
                                       
                                       
                                          uradne namene diplomatskih ali konzularnih predstavništev ali mednarodnih organizacij v Belorusiji, ki imajo imuniteto v skladu z mednarodnim pravom.“;
                                       
                                    
                        
                     
                  
                        (3)
                     
                     
                        Vstavi se naslednji člen:
                        
                           „Člen 2z
                           
                              1.   Vsem podjetjem za cestni prevoz s sedežem v Belorusiji je prepovedan cestni prevoz blaga na ozemlju Unije, vključno s tranzitom.
                           
                           
                              2.   Prepoved iz odstavka 1 se ne uporablja za podjetja za cestni prevoz, ki prevažajo pošto kot univerzalno storitev.
                           
                           
                              3.   Prepoved iz odstavka 1 se ne uporablja do 16. aprila 2022 za prevoz blaga, ki se je začel pred 9. aprilom 2022, pod pogojem, da za vozilo podjetja za cestni prevoz velja naslednje:
                              
                                          (a)
                                       
                                       
                                          na ozemlju Unije je bilo že dne 9. aprila 2022 ali
                                       
                                    
                                          (b)
                                       
                                       
                                          za vrnitev v Belorusijo je potreben tranzit skozi Unijo.
                                       
                                    
                           
                              4.   Z odstopanjem od odstavka 1 lahko pristojni organi države članice dovolijo prevoz blaga podjetju za cestni prevoz s sedežem v Belorusiji, če pristojni organi ugotovijo, da je tak prevoz potreben za:
                              
                                          (a)
                                       
                                       
                                          nakup, uvoz ali prevoz zemeljskega plina in nafte, vključno z rafiniranimi naftnimi derivati, ter titana, aluminija, bakra, niklja, paladija in železove rude v Unijo;
                                       
                                    
                                          (b)
                                       
                                       
                                          nakup, uvoz ali prevoz farmacevtskih, medicinskih, kmetijskih in živilskih proizvodov, vključno s pšenico in gnojili, katerih uvoz, nakup in prevoz je dovoljen v skladu s tem sklepom;
                                       
                                    
                                          (c)
                                       
                                       
                                          humanitarne namene; ali
                                       
                                    
                                          (d)
                                       
                                       
                                          delovanje diplomatskih in konzularnih predstavništev Unije in držav članic v Belorusiji, vključno z delegacijami, veleposlaništvi in predstavništvi ali mednarodnimi organizacijami v Belorusiji, ki uživajo imunitete v skladu z mednarodnim pravom.
                                       
                                    
                           
                              5.   Zadevna država članica v dveh tednih po odobritvi obvesti druge države članice in Komisijo o vseh odobritvah, izdanih na podlagi odstavka 4.“.
                           
                        
                     
                  
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 8. aprila 2022
            
               
                  Za Svet
               
               
                  predsednik
               
               J.-Y. LE DRIAN
            
         
         
            (1)  Sklep Sveta 2012/642/SZVP z dne 15. oktobra 2012 o omejevalnih ukrepih proti Belorusiji (UL L 285, 17.10.2012, str. 1).
         
            (2)  Sklep Sveta (SZVP) 2022/356 z dne 2. marca 2022 o spremembi Sklepa 2012/642/SZVP o omejevalnih ukrepih zaradi razmer v Belorusiji (UL L 67, 2.3.2022, str. 103).